Milí priatelia wordprocessingu,

dovoľte mi zapriať Vám úspešný rok, maturantom úspešné zvládnutie prvej veľkej skúšky, mladším úspechy na súťažiach a učiteľom žiakov, ktorí sa neučia len pre známky.

Na dnes sme pre Vás pripravili text, v ktorom si precvičíte prácu so sekciami, s hlavičkou a pätou dokumentu, rýchlymi časťami textu a skúsime si aj konverziu textu na tabuľku. Súbory, ktoré budete potrebovať pri riešení úloh nájdete ako vždy na adrese [www.soshotel.sk](http://www.soshotel.sk), alebo <https://sites.google.com/site/wordprocess1/>.

ČASŤ A

1. Otvorte súbor analyza\_2013.rtf.
2. Zabezpečte, aby sa v súbore nenachádzali prázdne riadky, dvojité medzery, manuálne zlomy strán a sekcií.
3. Zabezpečte, aby žiadny riadok nezačínal medzerou alebo tabulátorom.
4. Nastavte formát papiera A4 na výšku, s okrajmi 2,6 cm hore a dole, 2,34 cm vpravo a vľavo. Na väzbu dokumentu nechajte vľavo okraj šírky 0,6 cm pre zviazanie dokumentu.
5. Celý dokument bude písaný písmo Arial Narrow, veľkosť 10 bodov, za odsekom je medzera 7 bodov, zarovnanie podľa okraja.
6. Odseky označené &N1 sú nadpisy kapitol, prvej úrovne, písmo Arial Narrow, veľkosť 14 bodov, tučné, tmavočervená farba, číslovanie v tvare 1, 2,... Zabezpečte, aby každá kapitola začínala na novej strane, za odsekom je medzera 11 bodov.
7. Odseky označené &N2 sú nadpisy druhej úrovne, písmo Arial Narrow, veľkosť 12 bodov, tučné, tmavočervená farba, číslovanie v tvare 1.1, 1.2 ..., pred odsekom je medzera 10 bodov, za odsekom 10 bodov.
8. Odseky označené &N3 sú nadpisy tretej úrovne, písmo Arial Narrow, veľkosť 11 bodov, tučné, šikmé, tmavočervená farba, číslovanie v tvare 1.1.1, 1.1.2 ..., pred aj za odsekom je medzera 7 bodov
9. Všetky nadpisy majú byť zviazané s nasledujúcim textom, zarovnané vľavo, písané veľkými písmenami.
10. Pre odseky označené &C nadefinujte nový štýl *zvyraznenie*; nastavte tučné písmo tmavočervenej farby, všetky písmená veľké.
11. Pred prvú stranu vložte novú – titulnú stranu, nastavte jej pozadie, ktoré nájdete v súbore *pozadie.jpg*, nastavte zvislé centrovanie strany.
12. Na titulnú stranu vložte text do troch riadkov. Prvý riadok – „Analýza slovenského“, druhý riadok – „finančného sektora“, tretí riadok – „za prvý polrok 2013“.
13. Písmo titulnej strany je Arial Narrow, 20 bodov, farba písma biela, tučné, všetky písmená veľké, zarovnanie vpravo.
14. Za titulnou stranou je strana s údajmi o vydavateľovi, posledným údajom je ISBN. Zarovnajte túto stranu nadol.
15. Do päty dokumentu vpravo vložte čísla strán. Čísla strán sú podfarbené sivou farbou, písmo Arial Narrow, veľkosť 22, farba tmavočervená.
16. Do päty dokumentu vložte text do troch riadkov. V prvom riadku je text „NBS“, v druhom riadku je text „Analýza slovenského finančného sektora“, v treťom riadku je text „1 H 2013“.
17. Písmo v päte dokumentu má font Arial Narrow, veľkosť 10 bodov, všetky písmená veľké, prvý a tretí riadok majú sivú farbu, druhý riadok má tmavočervenú farbu.
18. Do hlavičky dokumentu vložte pásik sivej farby. Pásik je široký 21 cm, vysoký 0,75 cm. Do pásika vložte názov aktuálnej kapitoly, písmo Arial Narrow, veľkosť 10 bodov, farba tmavočervená.
19. Do hlavičky nad pásik vložte logo NBS, ktoré nájdete v súbore *nbs.jpg*, zarovnajte ho vpravo. Logo je široké 2,5 cm, pomer strán je zachovaný.
20. V hlavičke titulnej strany nie je pásik ani logo.
21. Text označený [T až T]skonvertujte na tabuľku, ktorá má 4 stĺpce. Nad tabuľku vložte jej popis.
22. Za stranu s údajmi o vydavateľovi vložte novú stranu a vygenerujte obsah z nadpisov 1. až 3. úrovne.
23. Titulná strana, strana s údajmi o vydavateľovi a strana s obsahom nemajú v päte čísla strán.
24. Celý dokument, s výnimkou prvých troch strán, usporiadajte do dvoch stĺpcov.
25. Zabezpečte, aby v celom dokumente spojky a predložky *a, i, o, v, k, s, z* a značka *%* neboli na konci riadku.
26. Odstráňte zo súboru všetky pomocné označenia &N1 až &N3, &C, [T, T].
27. Súbor uložte pod názvom analyza\_2013\_upr.docx.

ČASŤ B

Pripravte osobné pozvánky na fašiangovú veselicu. Zoznam pozvaných nájdete v súbore *adresy.xls*. Pozvánky sa budú tlačiť na tvrdý papier s rozmermi 15 x 8 cm. Zvoľte vhodné orámovanie pozvánky, rámček bude vo vzdialenosti 5 bodov od hrany strany, okraje strany 0,5 cm hore, dole, vpravo a vľavo. Text a jeho usporiadanie v pozvánke napíšte podľa vlastného uváženia, povinné polia sú: oslovenie pozvaného podľa pohlavia, meno a priezvisko, mesto, v ktorom pozvaný hosť býva. Pozvánky zoraďte podľa mesta. Uložte zlúčený aj nezlúčený dokument.

Prajem Vám veľa zábavy pri riešení nových úloh Peničková